## Odluka o načinu obavljanja mjenjačkih poslova

### NN 115/1993 (27.12.1993.), Odluka o načinu obavljanja mjenjačkih poslova

# NARODNA BANKA HRVATSKE

Na temelju članka 16. stavak 3. Zakona o osnovama deviznog sustava,
deviznog poslovanja i prometu zlata ("Narodne novine", br. 91A/93)
i članka 67. stavak 1. točka 23.) Zakona o Narodnoj banci Hrvatske ("Narodne
novine", br 74/92, 26/93 i 79/93) Savjet Narodne barake Hrvatske na
sjednici održanoj 22. prosinca 1993. godine donio je

## ODLUKU

### o načinu obavljanja mjenjačkih poslova

I.

Ovom odlukom regulira se način kupnje i prodaje efektivnog stranog novca,
putničkih i bankarskih čekova od stranih i domaćih osoba (u daljnjem tekstu:
mjenjački poslovi).

Mjenjačke poslove obavljaju ovlaštene banke kao i druge domaće osobe
koje su registrirane za obavljanje mjenjačkih poslova, ako su sklopile
ugovor o obavljanju mjenjačkih poslova s ovlaštenom bankom.

Druge domaće osobe koje su sklopile ugovor o obavljanju mjenjačkih poslova
s ovlaštenom bankom (u daljnjem tekstu: "mjenjači") kupuju i
prodaju efektivni strani novac, putničke i bankarske čekove od stranih
fizičkih osoba i domačih fizičkih osoba, uz uvjete koji su utvrđeni ugovorom
s ovlaštenom bankom.

II.

U skladu s ugovorom sklopljenim s ovlaštenom bankom, mjenjači primjenjuju
tečajeve za efektivnu stranu valutu koje primjenjuje banka s kojom su sklopili
ugovor za obavljanje mjenjačkih poslova, ako ugovorom izmedu banke i mjenjača
nije drukčije ugovoreno.

III.

Radi obavljanja mjenjačkih poslova mjenjači trebaju imati:

1) odgovarajuće prostorije za obavljanje mjenjačkih poslova koje udovljavaju
higijensko tehničkim uvjetima u skladu s propisima,

2) blagajnu odnosno druga sredstva za sigurno čuvanje efektivnog domaćeg
i stranog novca i drugih vrijednosnih papira,

3) istaknuti natpis "mjenjačnica" na hrvatskom jeziku i najmanje
jednom od svjetskih jezika,

4) na vidljivom mjestu stalno istaknutu važeću listu tečajeva stranih
sredstava plaćanja,

5) na vidljivom mjestu istaknutu obavijest o visini mjenjačke provizije.

Djelatnici koji rade na mjenjačkim poslovima moraju biti osposobljeni
za obavljanje tih poslova i pored hrvatskog jezika poznavati najmanje jedan
svjetski jezik.

IV.

Za svaku kupnju ili prodaju iz točke I. ove odluke, ispostavlja se potvrda
u originalu i najmanje jednoj kopiji. Original potvrde obvezno se predaje
stranci.

V.

Prodaja stranih sredstava plaćanja stranim fizičkim osobama, obavlja
se u visini neiskorištene domaće valute koja potječe od deviza prodanih
ovlaštenoj banci ili mjenjaču.

VI.

Mjenjač je dužan voditi dnevnik o kupnji i prodaji stranih sredstava
plaćanja.

Otkupljena strana sredstva plaćanja, odnosno razliku između otkupa i
prodaje, ako je tako ugovoreno, mjenjač dostavlja banci u roku što ga banka
ugovori s ovlaštenim mjenjačem, radi isplate protuvrijednosti u domaćoj
valuti. Zajedno s otkupljenim stranim sredstvima plaćanja mjenjač dostavlja
ovlaštenoj banci original dnevnika, kao i podatke o iznosu otkupa i prodaje
od domaćih i posebno stranih osoba.

VII.

Ovlaštena banka dužna je mjenjaču pravovremeno dostavljati upute, važeću
listu tečajeva, obrasce potvrda o kupnji odnosno prodaji i druge obrasce
koji se upotrebljavaju u obavljanju mjenjačkih poslova.

Obrasci potvrda o kupnji odnosno prodaji stranih sredstava plaćanja
moraju imati serijske brojeve, ne smiju se uništavati, a tiskaju se u blokovima
utvrđenih serijskih brojeva ili na vrpci obračunskih strojeva s potrebnim
podacima za te obrasce.

Ovlaštena banka i mjenjač dužni su voditi evidenciju o blokovima obrazaca
potvrda iz stavka 1. ove točke.

VIII.

Ovlaštena banka dužna je voditi evidenciju o sklopljenim ugovorima s
mjenjačima i o tome kao i o pojedinim mjenjačkim mjestima obavještavati
Narodnu banku Hrvatske i Devizni inspektorat Republike Hrvatske.

IX.

Ovlaštena banka dužna je obavljati kontrolu mjenjačkog poslovanja kod
svih mjenjača s kojima ima zaključene ugovore o obavljanju mjenjačkih poslova.

X.

Ova odluka stupa na snagu danom objave u "Narodnim novinama"

O.br. 197/93

Zagreb, 22. prosinca 1993.

Predsjednik Savjeta Narodne banke Hrvatske

Guverner Narodne banke Hrvatske

**dr. Pero Jurković, v. r.**

Odluka, NN 115/1993-2215
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)